દિવસની પ્રથમ મૅચમાં નાથળિયા ઉનેવાળ બ્રાહ્મણે ટૉસ જીતીને પ્રથમ બૅટિંગમાં મેઘવાળને આમંત્રણ આપ્યું હતું ત્યારે શાનદાર શરૂઆત કરીને મેઝવાળે એનો ભરપૂર ફાયદો ઉઠાવ્યો હતો. લીગ રાઉન્ડમાં શાંત રહેલા મેઘવાળના સ્ટાર બૅટ્સમૅન યોગેશ પડાયા (૪૮)એ આ વખતે શાનદાર શરૂઆત કરી હતી. ઓપનર નરેશ મારુ (૧૩)નો સાથ મેળવીને ફોર અને સિક્સર દ્વારા પાંચ ઓવરના અંતે ટીમના સ્કોરને ૬૮ પર પહોંચાડી દીધો હતો, પરંતુ છઠ્ઠી ઓવરના પહેલા બૉલે જ નરેશ મારુ કૅચઆઉટ થતાં પાર્ટનરશિપ તૂટી હતી. ત્યાર બાદ સાતમી ઓવરમાં યોગેશ પડાયા પણ ટીમના ૮૧ના સ્કોર પર કૅચઆઉટ થઈ પૅવિલિયનભેગો થતાં સ્કોર ૧૦૦ની પાર જશે, પરંતુ વધુ નહીં થાય એમ લાગતું હતું એવામાં ત્રીજા અને ચોથા ક્રમે બૅટિંગમાં ઊતરેલા ચેતન પરમાર (૧૪) અને અંકિત મારુ (૨૨)એ ઉપરાઉપરી સિક્સર ફટકારવાનું શરૂ કરતાં સ્કોરની ગતિ વધતી રહી હતી. એક સમયે ૬ ઓવરના અંતે સ્કોર ૮૦ હતો ત્યારે મેઘવાળે છેલ્લી ૪ ઓવરમાં ૫૯ રન ફટકારીને ૧૦ ઓવરના અંતે ૧૫૯ રનનો મસમોટો ટાર્ગેટ નાથળિયા ઉનેવાળ બ્રાહ્મણ માટે સેટ કર્યો હતો.